Matti Lankinen valittu Vuoden Logistikoksi

Anina Partanen
2025-02-06T11:38:00Z

Vuoden 2024 Logistikon palkinnon pokkasi Vediafi Oy:n hallituksen puheenjohtaja ja yrittäjä Matti Lankinen, joka on tehnyt pitkäjänteisesti työtä logistiikan digitalisaation edistämiseksi.

Perustamansa yrityksen kautta hän on ollut merkittävä toimija älykkäiden liikennejärjestelmien kehittämisessä. Vediafi on ollut mukana lukuisissa kansallisissa ja eurooppalaisissa hankkeissa, joissa on keskitytty logistiikan digitalisaatioon, älyliikenteeseen ja toimitusketjujen päästöjen läpinäkyvyyden lisäämiseen.

Lisäksi Lankinen on toiminut aktiivisesti useissa luottamustehtävissä, kuten perustajana, hankkeistajana ja hallituksen jäsenenä kuljetuskäytävien kehittämisverkostossa CaaS Nordic ry:ssä, joka toimii Itämeren alueella. Yhdistys edesauttaa eri sektoreiden välistä yhteistyötä ja tuo yhteen viranomaisia, tutkimuslaitoksia, järjestöjä ja yritysmaailman edustajia, niin logistiikan tilaajia kuin palveluntarjoajia.

”Viimeisten vuosien aikana CaaS-ekosysteemimme sekä eFTI Expert -verkostomme on mahdollistanut erityisesti sähköisten rahtitietojen (eFTI) kehittämistä yli 100 miljoonan euron CEF-hankkeissa, joissa suomalaiset viranomaiset ja yritykset ovat saaneet etumatkaa yli 10 miljoonan euron hankeosuudella. Kilpailukyvyn parantaminen logistiikan digitalisaatiolla on intohimoni myös tulevina vuosina”, kertoo Matti Lankinen.

”Lankisen työpanos on mahdollistanut merkittävän edistymisen kansainvälisessä hankeyhteistyössä ja tärkeiden yhteistyöverkostojen muodostumisessa. Hän on uraauurtava logistiikan digitalisaation ja älyliikenteen edelläkävijä, joka on osoittanut poikkeuksellista omistautuneisuutta niin työtään kuin koko logistiikka-alan kehittämistä kohtaan”, perustelee LOGYn palkintovaliokunnan puheenjohtaja Anna Aminoff valintaa.

Vuoden 2024 Logistiikkayritykseksi valittiin S-ryhmä, joka on ennakkoluulottomasti panostanut ruoan verkkokaupan robottikuljetuksiin.

Vuosittain jaettavien palkintojen tarkoituksena on huomioida ansioituneita osaajia ja siten edistää kotimaisen hankinnan ja logistiikan kehittymistä.

Lisätiedot:

Katri Salovuori
Toiminnanjohtaja, Suomen Osto- ja Logistiikkayhdistys LOGY ry
p. 0400 910 746, katri.salovuori@logy.fi

Matti Lankinen
Hallituksen puheenjohtaja, Vediafi Oy
p. 050 557 1152, matti.lankinen@vedia.fi

LOGY ry on Suomen suurin logistiikan, hankinnan ja toimitusketjun hallinnan asiantuntijoiden verkosto, johon kuuluu yli 5 000 alan ammattilaista ja noin 350 yritys- ja yhteisöjäsentä.