Uusi asiantuntijatiimi kehittää suomalaista hankintatoimea

Anina Partanen
2026-03-20T10:16:00Z

Suomen Osto- ja Logistiikkayhdistys LOGYn Hankintafoorumin alle on loppuvuodesta 2025 perustettu Hankinnan kehitystiimi, jonka vetäjänä toimii Anne Ruippo Pauligilta.

Näin Anne kertoo itsestään ja tiimistä:

"Olen työskennellyt parikymmentä vuotta epäsuoran hankinnan tehtävissä kansainvälisissä yrityksissä. Vuoden 2025 alussa minulle avautui tilaisuus katsoa hankintaa kehittämisen näkökulmasta Pauligilla, ja tartuin innolla tähän uuteen haasteeseen. Nyt vajaan vuoden aikana olen ollut mukana mm. käynnistämässä paria digitalisointihanketta, päivittämässä hankinnasta maksuun -prosessin sisältöä ja terävöittämässä kategoriajohtamista.

Olin erittäin ilahtunut siitä, että LOGYyn perustettiin Hankinnan kehitystiimi. Mukaan ilmoittautuikin heti iso joukko jäseniä sekä yksityiseltä että julkiselta sektorilta. On hienoa havaita, että yritykset ja yhteisöt panostavat hankinnan kehittämiseen – oli sitten kyse suorasta tai epäsuorasta hankinnasta. Kehittäminen vaatii monenlaisia näkökulmia ja halua viedä hankintaa rohkeasti uudelle tasolle, joten ryhmästä saa varmasti paljon uusia ideoita ja hyviä käytäntöjä sovellettavaksi jäsenten työssä.

Anne Ruippo, Senior Sourcing Development Manager, Oy Paulig Finland Ab

Olemme Hankinnan kehitystiimissä yhdessä määritelleet ryhmän tavoitteiksi tunnistaa vaikuttavimpia ja ajankohtaisia hankintojen kehityksen teemoja sekä parhaita keinoja viedä hankinnan kehitysasioita käyttöön, tarjota konkreettisten esimerkkien kautta kehitysideoita LOGYn jäsenyrityksille ja löytää ratkaisuja, joilla hankintojen kustannustehokkuutta voi parantaa vastuullisesti.

Ryhmässä on edelleen tilaa uusille jäsenille – mukaan pääsee laittamalla viestiä Mirka Airakselle:

Mirka Airas, senior palvelupäällikkö
mirka.airas@logy.fi, p. 050 544 3261

Mahdollisuuksien mukaan yhdistämme tapaamisiin vierailuja jäsenyrityksissä, ja useimmiten osallistuminen on mahdollista myös etänä. Seuraava tapaamisemme on 4.5.2026.

Lämpimästi tervetuloa mukaan kehittämään suomalaista hankintatoimea!"

Tutustu Hankintafoorumin asiantuntijatiimeihin >