Vuoden Sisälogistiikkapalkinto huimaa vauhtia kasvaneelle IONCORille

Anina Partanen
2024-10-31T10:40:00Z

Vuoden 2024 Sisälogistiikkapalkinnon sai autojen ja työkoneiden akkujärjestelmiä valmistava IONCOR. Valmet Automotiven akkuliiketoimintalinjana viitisen vuotta sitten perustetusta yhtiöstä on lyhyessä ajassa tullut yksi Euroopan johtavista toimijoista alallaan.

Palkintoraati perustelee valintaansa IONCORin erinomaisella suoriutumisella tilanteessa, jossa kysynnän voimakas kasvu on vaatinut toiminnalta joustavuutta, muuntautumiskykyä ja jatkuvaa, pitkäjänteistä parantamista. Yritys on kyennyt kehittämään kustannustehokkaita ja skaalautuvia sisälogistiikkaratkaisuja ja pystynyt niiden avulla tehokkaasti vastaamaan haasteisiin, joita nopeasti muuttuvat tuotantotarpeet ovat aiheuttaneet.

Materiaalivirtojen lähes 800 prosentin kasvu vuodesta 2020 on edellyttänyt IONCORilta innovatiivista otetta. Tilankäyttöä ja materiaalin käsittelyä optimoimalla yritys on onnistunut merkittävästi lisäämään tuotantokapasiteettia ilman, että varastopinta-alaa olisi juurikaan tarvinnut laajentaa. Samaan aikaan yhtiö on sitoutunut kestävän kehityksen edistämiseen ja ympäristöystävällisiin ratkaisuihin, sen toimitusvarmuus on huippuluokkaa ja varaston oikeellisuus tänä päivänä noin 99,99 prosenttia.

”Luvut puhuvat puolestaan”, toteavat LOGYn Sisälogistiikkafoorumin puheenjohtajat Pekka Molarius ja Jussi Peltola. ”IONCOR on myös ottanut merkittäviä edistysaskeleita työntekijöidensä ja automaation synergian vahvistamisessa. Yhtiö on panostanut henkilöstön taitojen kehittämiseen ja luonut osallistavan työympäristön, jossa kehitysehdotuksia ja innovaatioita arvostetaan.”

”LOGYn myöntämä palkinto on osoitus IONCORin logistiikkatiimin kovasta työstä, vahvasta sitoutumisesta ja huippuluokan osaamisesta. Olemme nostaneet sisälogistiikkamme erinomaiselle tasolle samalla kun olemme kasvaneet huimaa vauhtia. On hienoa nähdä, että yhtiömme logistinen osaaminen ja sen kehitystyö saavat ansaitsemaansa tunnustusta”, sanoo IONCORin Salon akkutehtaan johtaja Kimmo Suupohja.

Sisälogistiikkapalkinto myönnetään vuosittain sisälogistiikan alueella ansioituneelle yritykselle tai erinomaiselle hankkeelle. Tunnustuksen tarkoituksena on edistää kotimaisen sisälogistiikan kehittymistä palkitsemalla alan osaajia.

Lisätiedot:

Pekka Molarius
Puheenjohtaja, LOGYn Sisälogistiikkafoorumi
p. 050 503 4026, pekka.molarius@airam.fi

Jussi Peltola
Puheenjohtaja, LOGYn Sisälogistiikkafoorumi
p. 040 779 9753, jussi.peltola@rexel.fi

Mikael Mäki
Viestintäpäällikkö, IONCOR
p. 050 317 4308, mikael.maki@ioncor-batteries.com

LOGY ry on Suomen suurin logistiikan ja hankinnan asiantuntijoiden verkosto, jonka missio on nostaa suomalaista hankinnan ja logistiikan osaamista maailman huipputasolle. LOGYllä on yli 5 000 henkilöjäsentä ja noin 350 yritys- ja yhteisöjäsentä.